Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 133/12/6606	Lučenec, 19.6.2012
EEČ : 2-47-84-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 3 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec maloletého syna XXXXX, nar. 06.08.2004 hoci bol právoplatným rozsudkom Okresného súdu v Lučenci č.k. 11P 361/2010 zo dňa 28.09.2010 zaviazaný k plateniu výživného na maloletého XXXXX mesačne v rozsahu 30 % zo sumy životného minima počnúc dňom 01.09.2010 vždy predom do 20-teho dňa toho ktorého mesiaca k rukám matky dieťaťa XXXXX, nar. XXXXX, takto uloženú povinnosť riadne, pravidelne a v plnej výške neplnil v Lučenci a inde a za obdobie od 01.05.2011 doposiaľ matke dieťaťa XXXXX na výživnom dlhoval celkovú sumu 336,76 €, ktorého konania sa dopustil napriek tomu, že v období od 25.07.2011 je zamestnaný v spoločnosti ForDom, s.r.o. so sídlom vo Zvolene a teda mal pravidelný mesačný príjem umožňujúci mu vyživovaciu povinnosť riadne plniť, pričom trestným rozkazom Okresného súdu v Lučenci č.k. 22T 165/2010 zo dňa 15.07.2010, ktorý nadobudol právoplatnosť dňa 04.08.2010 bol uznaný vinným z prečinu zanedbania povinnej výživy podľa § 207 ods. 1 Trestného zákona a bol mu uložený trest odňatia slobody v trvaní 4 mesiacov s podmienečným odkladom jeho výkonu na skúšobnú dobu v trvaní 2 roky 
lebo zanikla trestnosť činu
Odôvodnenie:
	Uznesením vyšetrovateľa PZ, OR PZ v Lučenci č.k. ORP-102/OVK-LC-2012 zo dňa 22.02.2012 bolo začaté trestné stíhanie a zároveň vznesené obvinenie XXXXX z prečinu zanedbania povinnej výživy podľa § 207 ods. 1, ods. 3 písm. c/ Trestného zákona na tom skutkovom základe, ktorý je uvedený vo výrokovej časti tohto uznesenia. 

	Preskúmaním vyšetrovacieho spisu bol zistený nasledovný skutkový stav. 

	Obvinený XXXXX vo svojom výsluchu uviedol, že si je vedomý toho, že na svojho maloletého syna XXXXX riadne a pravidelne neplatí výživné od 01.05.2011 aj napriek tomu, že v minulosti už bol odsúdený pre rovnaký trestný čin. Na svoju obhajobu uviedol, že výživné neplatil preto, lebo nebol nikde zamestnaný a nemal peniaze. Dňa 19.04.2012 uviedol, že matke dieťaťa zaslal dňa 23.12.2011 sumu 50,- €, dňa 02.02.2012 sumu 150,- € a dňa 19.04.2012 jej uhradil sumu 80,- €. Následne sa na základe výzvy dozorujúcej prokurátorky dňa 24.05.2012 dostavil na Okresnú prokuratúru v Lučenci a predložil potvrdenie  VÚB, a.s. Bratislava, pobočka XXXXX, ktoré svedčí o tom, že na účet matky dieťaťa dňa 22.05.2012 zaslal sumu 60,- €.  Spolu teda vyplatil sumu 340,- € čím uhradil všetko dlžné výživné od mája 2011 vrátane bežného výživného za mesiac máj 2012. 

	Svedkyňa - poškodená XXXXX  dňa 19.04.2012 potvrdila, že jej obvinený zaslal v decembri 2011 50,- €, vo februári 2012 150,- € a v apríli 2012 50,- €. Potvrdila taktiež aj zaslanie sumy 60,- € na jej účet obvineným dňa 22.05.2012.  Vo svojej výpovedi uviedla, že o syna sa dokáže postarať, náhradné výživné nepoberá a syn u nej núdzou netrpí. 

	Podľa § 86 písm. a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká vtedy, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu. 

	Z dôvodu, že obvinený XXXXX využil možnosť ustanovenia § 86 písm. a/ Trestného zákona a všetko dlžné výživné od mesiaca máj 2011 vrátane bežného výživného za mesiac máj 2012 dodatočne uhradil, bolo potrebné trestné stíhanie vedené proti nemu za prečin zanedbania povinnej výživy podľa § 207 ods. 1, ods. 3 písm. c/ Trestného zákona zastaviť.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka